Iz Beograda stiže Luke Black, prvi solo izvođač iz Srbije sa ekskluzivnim ugovorom za "Universal Music Group". Od danas je u Srbiji i širom sveta digitalno objavljen njegov debi singl “D-Generation” uz tri remiksa . Prvo studijsko EP izdanje očekuje nas već na proleće.

Nešto mračnija i dublja nota pop zvuka upisala je projekat Luke Black na mapu izvođača na koje treba obratiti pažnju u 2015. godini. Melanholija i optimizam koji se sudaraju u tekstovima koje sam piše, najbolje opisuju univerzum u kome stvara ovaj dvadesetdvogodišnji mladić.

Luke Black rođen je u Čačku 1992. godine kao Luka Ivanović. Autorskom muzikom bavi se već skoro deset godina, tokom kojih je u miru svoje spavaće sobe snimio čak šest albuma koje su imali prilike da čuju samo njegovi najbliži prijatelji. Nije mogao da se zaustavi, morao je da stvara i da radi na svom muzičkom talentu.

- Nikada nisam razmišljao da li će nešto što radim uspeti ili ne jer ja jednostavno moram da stvaram. Ne mogu bez toga, što na neki način jeste teret, ali kada ne stvaram muziku - osećam ogromnu prazninu - kaže on.